Valentín manžel, Valentín priateľ, bez Valentína... Keď ste šťastne zadaná, strávite tohtoročného Valentína v manželstve, alebo v krásnom partnerskom vzťahu. Kytica ruží, sladké srdiečko, romantický film, alebo milovanie pri krbe... Fantázie sa medze nekladú.
No a ak ste stále sama - beznádejne single a Valentína by ste najradšej z kalendára vymazali, nezúfajte!
Je tu stále šanca, že sa to ešte za tých pár dní do 14.februára závratne zmení.
A ak nie, možno už o rok strávite sviatok zaľúbených vo dvojici.
Valentín v manželstve
Keď si nažívate v šťastnom manželstve a romantika z vás ešte neopadla, máte to v suchu – Valentín s manželkou alebo s manželom v stálom a stabilnom vzťahu je to najkrajšie, čo môže byť.
Nemusíte sa už na nič hrať, pretvarovať sa a ani sa prehnane extra pripravovať. Manžel vás má rád takú, aká ste. Miluje váš parfum, ale aj vašu prirodzenú vôňu. Nemusíte sa trápiť, že sa vám vyhodilo akné v najnevhodnejšom čase, že nemáte najnovšie sexi šaty ani super náladu oslavovať.
Priľnúť jednoducho k jeho hrudi a počúvať jeho srdce – bez čokolády, plyšu či obalu – jednoducho – z mäsa. Niet nad istotu, ktorú vám dáva manželstvo – ak je teda šťastné.
Dušan Cinkota: Valentín na chalupe s manželkou a fenkou
"Teraz ešte neviem, ako strávim 14. február.
Zatiaľ, čo asi tak tuším, môže byť, že ak nebudem v práci, tak budem so svojou manželkou a s našou fenkou Lajlinkou na chalupe - v pokoji a sami...
Ale všetkým zaľúbeným prajem krásne prežitého Valentína."
Valentín s priateľom
Ak ste stále slobodná, ale práve čerstvo zaľúbená a Amorko vás ešte len dobíja, poznáte to šteklenie v bruchu a krásny pocit pri každom pohľade a prvých bozkoch. Vychutnajte si to! Nečakajte, ako vás partner prekvapí, predbehnite ho! A nemusí to ani veľa stáť. Vymyslite svojej láske básničku, pozvite ho na film, ktorý chcel vidieť, alebo mu upečte koláč z vlastnej receptúry. Vlastný výrobok iste ocení každý muž - veď láska ide cez žalúdok. A k tomu otvorte chutné vínko.
Andrea Zimányiová: Som plná očakávania
"Valentína som oslávila asi raz v živote. Mali sme s vtedajším priateľom na večeru cestovinový šalát na koncerte v hudobnom klube. Inak tento sviatok veľmi neoslavujem, väčšinou v tento deň hráme nejaký ples alebo valentínsku party. Tento rok budem mať voľný deň, keďže je nedeľa, tak som plná očakávania. Ale najskôr budeme doma s priateľom, otvoríme si fľašku dobrého vínka k dobrému syru."
Valentín bez lásky
Jeden trochu morbídny vtip hovorí, že človek bez lásky, je ako mŕtvola na dovolenke. Jednoducho, môžete mať skvelú prácu, super ľudí okolo seba, ale bez lásky to nie je ono – stále vám niečo chýba. Mať pri sebe človeka, ktorý pohladí, povzbudí, poteší... To je sen každej nezadanej duše. Ak spadáte do tejto kategórie, neklesajte na duchu a berte to ako dočasnú záležitosť. Užite si aj toto obdobie! Nikdy neviete, kde a kedy vás Amor zasiahne svojim šípom. Možno si už na vás brúsi niekde za rokom svoje šípy.
"Ja som momentálne bez priateľa, ale aj tak je Valentín pre mňa deň, ako každý iný. Keď máte s niekym pekný vzťah, nepotrebujete na to Valentína, aby ste to oslavovali. Pripadá mi skôr, že na Slovensku nie je veľmi tento sviatok domestikovaný. Pokiaľ ho však zaľúbenci chcú oslavovať, nech ho oslavujú. Myslím si, že keď vám je s niekým dobre, nepotrebujete čakať na Valentína, aby ste spolu strávili pekný čas."